钦定古今图书集成/明伦汇编/氏族典/第238卷 > 张俭
## 钦定古今图书集成/明伦汇编/氏族典/第238卷 > 张俭

按《唐书张俭传》：“俭字师约，京兆新丰人。隋相州刺史、
皖城郡公威孙。父植，车骑将军、连城县公。俭，高祖从
外孙也。高祖起，俭以功除右卫郎将、朔州刺史。李靖
既平突厥，有思结部者，穷归于俭，俭受而安辑之。其
在碛北者，亲戚私相过省，俭不禁，示羁縻而已。俭徙
胜州，后将不察其然，遽奏思结叛，朝廷议进讨，时俭”
以母丧夺服为使者，抚纳之。俭单骑入其部，召酋帅
慰谕，推腹心咸匍匐归命，因举徙代州，遂检校代州
都督，迁营州。高丽引众入寇，俭率兵破之，俘斩略尽。
太宗征辽东，拜行军总管，使领诸蕃骑，为六军前锋。
俭进度辽，趋建安城破贼。累封皖城郡公。永徽初，加
金紫光禄大夫。卒，谥曰“密。”